
সহমর্মিতার সংস্কৃতি শেখাতে উদ্যোগ ব্র্যাক বিশ্ববিদ্যালয়ের
অশোকা ইনোভেটরসের সঙ্গে এমওইউ
নিজস্ব প্রতিবেদক    
২৬ মার্চ, ২০১৮ ০০:০০
গ্রাম কিংবা শহর সবখানেই পারিবারিক বন্ধন দিন দিন আলগা হয়ে যাচ্ছে। আত্মীয়-স্বজনের মধ্যে বন্ধন আলগা হচ্ছে, এমনকি মা-বাবার সঙ্গে সন্তানের যোগাযোগ কমে দূরত্ব তৈরি হচ্ছে। মা-বাবাকে বৃদ্ধাশ্রমে পাঠিয়ে ফ্ল্যাটে বসবাস করছে তাঁদের সন্তান। বাবার হাতে প্রাণ যাচ্ছে নিষ্পাপ শিশুর। গর্ভে ধারণ করা মায়ের হাতেও সন্তানের মৃত্যু ঘটছে। সদস্যরা পরিবারেও আর নিরাপদ থাকছে না। সামাজিক অপরাধ ভয়ংকর আকার নিয়েছে। শিশু, কিশোর ও বড়দের মধ্য থেকে উঠে যেতে চলেছে সহমর্মিতার সংস্কৃতি।
এমন পরিস্থিতিতে শিক্ষার্থীদের মাঝে সহমর্মিতা বাড়াতে ব্যতিক্রমী এক উদ্যোগ গ্রহণ করেছে ব্র্যাক বিশ্ববিদ্যালয়। আজকের শিশুকে আগামী দিনের সুনাগরিক হিসেবে গড়ে তুলতে, আলোকিত মানুষ হিসেবে গড়ে তুলতে কাজ করবে দেশের বেসরকারি বিশ্ববিদ্যালয়গুলোর মধ্যে শীর্ষে থাকা ব্র্যাক বিশ্ববিদ্যালয়। এই বিশ্ববিদ্যালয়ের শিক্ষার্থীরা রাজধানী ঢাকাসহ দেশের বিভিন্ন স্কুলের খুদে শিক্ষার্থীদের শেখাবে সহমর্মিতা।
সাভারে ব্র্যাক বিশ্ববিদ্যালয়ের আবাসিক ক্যাম্পাসে গড়ে তোলা হয়েছে ‘সহমর্মিতা ল্যাব’। আর এই কাজে সহযোগিতা করবে যুক্তরাষ্ট্রভিত্তিক প্রতিষ্ঠান অশোকা ইনোভেটরস ও তরু ফাউন্ডেশন অব ইনক্লুসিভ ইনোভেশন। গতকাল রবিবার রাজধানীর ব্র্যাক বিশ্ববিদ্যালয় মিলনায়তনে ত্রিপক্ষীয় একটি সমঝোতা স্মারক সই হয়। সমঝোতা স্মারক সই অনুষ্ঠানে উপস্থিত ছিলেন ব্র্যাক ইনস্টিটিউট অব ল্যাঙ্গুয়েজেসের পরিচালক সৈয়দা সারওয়াত আবেদ, অশোকা ইনোভেটরসের দক্ষিণ এশীয় অঞ্চলের পরিচালক ইয়াসভির সিং ও তরু ফাউন্ডেশনের প্রতিষ্ঠাতা সাইফ কামাল।
‘সহমর্মিতা ল্যাব’ সম্পর্কে বিশ্ববিদ্যালয়ের ক্যাম্পাস তত্ত্বাবধায়ক রেহান আহমেদ জানান, আগামী মে থেকে ব্র্যাক বিশ্ববিদ্যালয়ের এক হাজার শিক্ষার্থীকে সহমর্মিতা বিষয়ে প্রশিক্ষণ দেওয়া হবে। তাদের মধ্য থেকে ৪০ থেকে ৫০ জনকে বাছাই করা হবে। সেখান থেকে দুজনের কিংবা তিনজনের আলাদা উপদল গঠন করে বিভিন্ন স্কুলে পাঠানো হবে লব্ধ শিক্ষা প্রয়োগের জন্য। ব্র্যাক বিশ্ববিদ্যালয়ের শিক্ষার্থীরা স্কুলের কোমলমতি শিক্ষার্থীদের কাছে সহমর্মিতা বিষয়ে বিভিন্ন দিক তুলে ধরবে।
সারওয়াত আবেদ বলেন, বাংলাদেশে এই প্রথম একটি বেসরকারি বিশ্ববিদ্যালয় এ ধরনের মহতী উদ্যোগ গ্রহণ করেছে। একই সঙ্গে অশোকা ফাউন্ডেশনের সঙ্গে সমঝোতা স্মারক সই করেছে। তিনি বলেন, ‘আমরা যখন ছোট ছিলাম, তখন বড়দের সম্মান করতাম, শ্রদ্ধা করতাম এবং ভয়ও পেতাম। বাবা-মা-ভাই-বোন ও আত্মীয়দের মধ্যে মধুর সম্পর্ক ছিল। কিন্তু সে সম্পর্কটা, সহমর্মিতা দিন দিন হারিয়ে যাচ্ছে। পারস্পরিক সহমর্মিতা বাড়াতে আমরা এই উদ্যোগটি হাতে নিই। স্কুলের কোমলমতি শিশুদের শেখানো হবে সহমর্মিতা সম্পর্কে।’

